Néese mapisáináami,
madécaná wenàiwica yàanàacaté iicáca náapicha Pascua.
Iná néemìacanáamité Jesús iináwaná yàanàapinácaté Jerusalén ìyacàlená irìculé,
yá nawichùacaté wisìri nacáiri ibáiná,
yá namusúacaté náipunitáidacani.
Yá náimacaté namáidaca:
“¡Pichùulìada wía siùcade!
¡Cayábéerica yái yèericawa wàatalé
Wáiwacali íipidená ìwali,
yái wàasu rey.”
Yá nàanàidacaté Jesús irí abéeri burro achúméeri,
yá imichàacaté yáawinacawa íinata càide iyúwa profetanái itànàanáté ìwali,
náimacaalíté:
“Piicácué cáalu pía,
píacué Jerusalén mìnanáica.
Piicácué pìasu rey yàacawa pìatalé
abéeri burro achúméeri íinata.”
Quéwa idàbáanátéwa,
càmitaté Jesús yéewáidacalénái yáalía yéemìaca yái wawàsi càirica ichàbacawa.
Idécanáamitaté Jesús imichàacawa yéetácáisi íicha,
yáté àtata náalíacawa ìwalicaté yái cài profetanái itànàaca.
Madécaná wenàiwica ìyacaté Jesús yáapicha néenialí,
imáidacaalíté Lázaro càliculìi irìcuíse,
icáucàidacaalíténi yéetácáisi íicha.
Iná càicaté nacàlidaca iináwaná ìwali áibanái irí iyúwaté imàníiná.
Ináté ìwalíise,
yáté manùbéeyéi wenàiwica yàanàaca íipunitáidacani,
idécáináté néemìaca iináwaná imànica yái càmíirica wenàiwica idé imànica.
Quéwa níái fariseonáica náimacaté nalíwáacawa:
“Píalíacuéwa càmita imusúatawa walí càide iyúwa wáináidáaná wamànica báawéeri Jesús irí.
¡Piicácué,
macáita wenàiwica yàacawa yáami!”